། བླ་མ་བསྟེན་པའི་ཐབས་ཤློ་ཀ་ལྔ་བཅུ་པའི་གསལ་བྱེད་བཞུགས་སོ། །
༄༅། ། བླ་མ་དམ་པའི་ཞབས་ལ་ཕྱག་འཚལ་ལོ། ། རྗེ་བཙུན་བླ་མའི་ཚོགས་ལ་གུས་པ་ཡིས། ། ཐལ་མོ་སྤྱི་བོར་སྦྱར་ནས་ཞབས་པད་ལ། ། གུས་པས་ཕྱག་བྱས་ནས་ནི་བླ་མ་ཉིད། ། མཉེས་བྱའི་གཞུང་འདི་བདག་གིས་གསལ་བར་བགྱི༑ ༑དེ་ལ་སྤྱིར་ཆོས་(ཞ+ཀྱི་ཚུལ་)གསུམ་སྟེ། བདེན་པ་བཞིའི་ཆོས་ཀྱི་ཚུལ་དང་༑ ཕ་རོལ་ཏུ་ཕྱིན་པའི་ཚུལ་དང་། གསང་སྔགས་ཀྱི་ཚུལ་ལོ། ། དེ་ལ་དང་པོ་ནི་ཉན་ཐོས་དང་རང་སངས་རྒྱས་ཀྱི་བདེན་པ་བཞི་དང་། རྟེན་འབྲེལ་བཅུ་གཉིས་ལ་ལམ་དུ་བྱེད་པའོ། ། གཉིས་པ་ནི་འཁོར་བ་ལས་སྐྱོ་བ་བསྐྱེད་པས་དེ་ལ་སྐྱབས་འགྲོ་སྐྱེ། ཡང་བླ་ན་མེད་པའི་བྱང་ཆུབ་ལ་འདོད་པ་སྐྱེས་པས་སེམས་བསྐྱེད་པ་སྐྱེ། དེ་སྔོན་དུ་སོང་བས་ཕ་རོལ་ཏུ་ཕྱིན་པ་བཅུ་ཉམས་སུ་ལེན་པ་ནི་ཕ་རོལ་ཏུ་ཕྱིན་པའི་ཆོས་ཀྱི་(ཞ-ཆོས་ཀྱི་)ཚུལ་ལོ། ། གསུམ་པ་ནི་ཚུལ་ཆེན་པོ་སྟེ་རིག་པ་འཛིན་པའི་སྡེ་སྣོད་ནི་(ཞལུ-རིག་པ་་་་་་་སྣོད་ནི་)རྣམ་སྣང་སྒྱུ་འཕྲུལ་དྲ་བ་ལས་ཀྱང་༑ ཁྱོད་ནི་ཚུལ་ཆེན་སྣོད་ཡིན་ཏེ། ། ཞེས་གསུངས་ཏེ་དེས་སོ།  ། ཡང་དཔལ་ནཱ་རོ་པས་གཉིས་སུ་གསུངས་ཏེ། ཕ་རོལ་ཏུ་ཕྱིན་པའི་སྡེ་སྣོད་དང་། རིག་པ་འཛིན་པའི་སྡེ་སྣོད་དོ། ། དེ་ལ་ཕ་རོལ་ཏུ་ཕྱིན་པའི་སྡེ་སྣོད་ནི་ཉན་ཐོས་དང་རང་སངས་རྒྱས་དང་བྱང་ཆུབ་སེམས་དཔའ་སྐྱབས་སུ་འགྲོ་བ་དང་སེམས་བསྐྱེད་པ་སྔོན་དུ་སོང་ནས་ཕ་རོལ་ཏུ་ཕྱིན་པ་དྲུག་དང་བཅུ་ཉམས་སུ་ལེན་པའོ།  ། རིག་པ་འཛིན་པའི་སྡེ་སྣོད་ནི། དཀྱིལ་འཁོར་དུ་ཞུགས་ཏེ་མེ་ཏོག་དོར་བ་ལྷ་གང་ལ་ཕོག་པ་དེའི་རིག་པ་བྱིན་པ་རིག་པ་ཡིན་ལ་དེ་ཕྱིས་ཀྱང་ཉམས་སུ་ལེན་པས་འཛིན་པ་དེ་ལྟ་བུ་སྟོན་པའི་གཞུང་རྣམས་ཀྱང་རིག་པ་འཛིན་པའི་སྡེ་སྣོད་དོ།  ། དེ་ལྟ་བུ་དེ་ལ་གཞུང་གསུམ་དུ་གནས་ཏེ། འབྲས་བུ་སྟོན་པའི་གཞུང་། མངོན་པར་རྟོགས་པ་སྟོན་པའི་གཞུང་༑ བསྲུང་བྱ་སྟོན་པའི་གཞུང་ངོ་། ། དེ་ལ་གཉིས། ཁྱད་པར་གྱི་བསྲུང་བྱ་བླ་མ་ལྔ་བཅུ་པ། སྤྱིའི་བསྲུང་བྱ་སྟོན་པ་རྩ་ལྟུང་བཅུ་བཞི་པའོ(ཞལུངོ་)། །  མདོར་ན་བསྲུང་བྱ་དེ་རང་གིས་ཅི་བྱེད་སྙམ་པ་ལ། དངོས་གྲུབ་ཀྱི་རྒྱུ་རྐྱེན་བྱེད་དེ། དེ་ཡང་རྒྱུ་རྐྱེན་མ་ཚོགས་པར་ནི་དངོས་གྲུབ་མི་འབྱུང་བའི་ཕྱིར་རོ།  ། དེ་ཡང་རྒྱུ་རྐྱེན་གསུམ་དང་ལྡན་དགོས་ཏེ། དཔེར་ན་སྟོད་ན་གཅོང་རོང་མེད་པ་སྨད་ན་ཚ་སྒོ་མེད་པའི་ཞིང་དེ་ལ་རྒྱུ་ས་བོན་ལྟ་བུ་དང་། རྐྱེན་ཆུ་ལུད་ལྟ་བུ་འཛོམ་ན་མྱུ་གུ་འབྱུང་བའོ༑ ༑ ཡང་ཐབས་དང་ཤེས་རབ་གཏན་ལ་དབབ་པ་གྲུབ་པ་ལས། མེ་ཤེལ་གས་ཆག་ལ་སོགས་པའི་སྐྱོན་མེད་པ། བར་སྣང་སྒྲིབ་གཡོགས་དང་བྲལ་བ། ཉི་མ་གཟས་མ་ཟིན་པ་གསུམ་འཛོམ་ན་མེ་འབྱུང་ངོ་། ། ཡང་ཆུ་ཤེལ་སྐྱོན་མེད་པ།  བར་སྣང་སྒྲིབ་གཡོགས་མེད་པ། ཟླ་བ་གཟས་མ་ཟིན་པ་གསུམ་འཛོམ་ན་ཆུ་འབྱུང་སྟེ། དེ་དང་འདྲ་བར་བདག་གི་རྐྱེན་དམ་ཚིག་དང་སྡོམ་པ་དང་ལྡན་པ། ཐབས་(ཞ-ཐབས་)རྒྱུད་ཀྱི་རྐྱེན་སངས་རྒྱས་ཀྱིས་གསུངས་པའི་རྒྱུད་ལས་འབྱུང་བ༑  བླ་མའི་རྐྱེན་གདམས་ངག་དང་ལྡན་པ་གསུམ་འཛོམ་ན་དངོས་གྲུབ་ངེས་པར་འབྱུང་བར་འགྱུར་རོ། ། དེ་ལ་བླ་མ་ལྔ་བཅུ་པ་དང་རྩ་བའི་ལྟུང་བ་ནི་བདག་གི་རྐྱེན་ཏེ་དམ་ཚིག་མི་ཉམས་ཤིང་དམ་ཚིག་དང་ལྡན་པར་བྱེད་པ་སྟེ། འདི་བཤད་པའི་དགོས་པ་ཡང་དེའོ། ། མཚན་ནི་བླ་མ་ལྔ་བཅུ་པ་ཞེས་བྱ་བ་གཞུང་འདིར་བླ་མ་མཉེས་པར་བྱེད་པའི་ཐབས་ཤློ་ཀ་ལྔ་བཅུ་ཡོད་པས་སོ། ། དེ་ལ་བླ་མ་ལྔ་བཅུ་པ་འདི་ལ་སྤྱི་དོན་ལྔས་བསྟན་ཏེ། གཞུང་རྩོམ་པའི་གང་ཟག་གང་གིས་བརྩམས་པ་དང་༑  རྒྱུད་གང་ལ་བརྟེན་ཏེ་བརྩམས་པ། དགོས་པ་གང་གི་དོན་དུ་བརྩམས་པ། འདི་བཤད་པའི་དུས་ནམ་ཡིན་པ། བསྡུས་པའི་དོན་དུ་བསྟན་པའཽ།  ། དེ་ལ་རྩོམ་པའི་སློབ་དཔོན་ནི། བྷ་ཝི་ལྷ་ཞེས་གྲགས་པ་ཡིན་ཏེ། དེའི་རིགས་ནི་རྒྱལ་པོ་ཟླ་བའི་རིགས་ཡིན་ཏེ་རྒྱལ་སྲིད་སྤངས་ནས་(ཞལུ-རྒྱལ་སྲིད་སྤངས་ནས་)དཔལ་ནཱ་ལེནྡྲའི་གཙུག་ལག་ཁང་ན་རབ་ཏུ་བྱུང་སྟེ། བླ་མ་ཛེ་ཏཱ་རི་དང་ནོར་བཟང་ཞེས་བྱ་བ་ཡིན་ཏེ། པཎྜི་ཏ་ཆེན་པོར་གྱུར་ཀྱང་པ་ཏྲ་མ་ཐོབ་པས་གཙུག་ལག་ཁང་ན་པནྜི་ཏ་རྣམས་ལ་རྩོད་པ་མཛད་ཅིང་ཤར་ཕྱོགས་བྷཾ་ག་ལར་གཤེགས་སོ།  ། ཁ་ཅིག་ནི་དང་པོ་ཕྱི་རོལ་པའི་པཎྜི་ཏ་མཁས་པ་ཡིན་ཞེས་ཀྱང་གྲགས་སོ།  ། བྷཾ་ག་ལ་(ཞལུ-ཁ་ཅིག་་་་་་་ག་ལ་)དེ་དང་ཉེ་བ་ན་ཙནྡྲ་གོ་མིས་བཞེངས་པའི་གླིང་གི་སྒྲོལ་མ་ཞེས་བྱ་བ་བྱེ་མ་ལས་བྱས་པ་དེ་ལ་མཆོད་པ་ལ་བྱོན་པས། འཛམ་བུའི་གླིང་དང་ཉེ་བ་ན་ཙུ་ཏའི་གླིང་ཞེས་བྱ་བ་དབང་ཕྱུག་ནགས་ཚལ་གྱི་དུར་ཁྲོད་ཅེས་ཀྱང་བྱ་ཟེར་བ་དེའི་མི་རྐང་པ་གཅིག་ལས་མེད་དེ།  མི་གཉིས་གཉིས་གཤིབས་ནས་འཕྲུལ་འཁོར་གྱིས་འགྲོ་བ་དེའི་མིས་གཟིངས་བཏང་ནས་བྱུང་བས་སློབ་དཔོན་འཛམ་བུའི་གླིང་གི་མི་རྐང་པ་གཉིས་པ་ངོ་མཚར་ཆེ་བས་ཁྱེར་རོ། ། དེ་ནས་སློབ་དཔོན་ཉིད་སྒྲུབ་པ་མཛད་ཀྱིན་བཞུགས་མོད་ཀྱང་། གླིང་དེ་ན་ཆོས་མེད་པས་རང་གི་ཡུལ་དུ་ཕྱིན་ན་འགྲོ་བ་ལ་ཕན་གདགས་པ་ཡིན་པ་ལ་ང་ལ་འགྲོ་བའི་ཐབས་མེད་སྙམ་ནས་སྒྲོལ་མ་ལ་བསྟོད་པ་བྱེད་ཅིང་གསོལ་བ་བཏབ་པས། ནུབ་ཅིག་རྨི་ལམ་ན་ཡུལ་ཡིད་ལ་གྱིས་ལ་འགྲོ་འདོད་པའི་བསམ་པས་ཡུལ་དུ་མགོ་སྟོན་ལ་གཉིད་ལོག་ཅིག་གསུངས་ནས་དེ་ལྟར་མཛད་པས་གཉིད་སད་ཙ་ན་རྒྱ་མཚོའི་ཕར་འགྲམ་ན་བསྐྱལ་ནས་འདུག་སྟེ། སློབ་དཔོན་གྱིས་ནཱ་ལེནྡྲར་བྱོན་ཙ་ན་པཎྜི་ཏ་རྒན་པོ་རྣམས་ནི་འདས། སྔར་ཀློག་སློབ་པ་རྣམས་ནི་ཡོངས་སུ་རྫོགས་ པའི་པཎྜི་ཏར་གྱུར་ཏེ་ངས་གཞན་དོན་བྱ་བའི་དུས་འདས་སྙམ་སྟེ། ཐུགས་ཁྲོས་ཏེ་བདེ་མཆོག་(ཞལུ+རྩ་བའི་རྒྱུད་)ལེའུ་བཞི་བཅུ་བདུན་པའི་ཡི་གེ་བདུན་པའི་སྔགས་ཀྱིས་ས་གཡོ་བའི་འཕྲུལ་འཁོར་བཅས་ཏེ་སྒྱོགས་སུ་འཕངས་ནས་ས་གཡོར་བཅུག་པས་སློབ་དཔོན་ཉིད་ཀྱི་བྲང་ཁང་ཡང་ཞིག ཁང་པ་གཞན་ཡང་ཞིག ཙུ་ཏའི་གླིང་གི་དུད་འགྲོ་དང་མི་ཐམས་ཅད་ཤིར་བཅུག་བརླག་པར་བྱས་པས༑  ཡང་སྒྲོལ་མས་རྨི་ལམ་དུ་ལུང་བསྟན་ཏེ། ཐེག་པ་ཆེན་པོ་པ་བྱ་བ་སེམས་ཅན་ལ་ཕན་འདོགས་པ་ཡིན་པ་ལ་ཁྱོད་ཀྱི་སེམས་ཅན་མང་པོ་བསད་པས་ཁྱོད་ཀྱི་རྒྱུད་ལ་སེམས་ཅན་ལ་བྱམས་པ་སྤོང་བའི་སྡིག་པ་ཡོད་པས་ཁྱོད་བཤགས་པ་གྱིས་ཞེས་གསུངས་པས་སློབ་དཔོན་གྱི་ཐུགས་དགོངས་ལ། རྒྱ་ནག་རི་བོ་རྩེ་ལྔར་འཕགས་པ་འཇམ་དཔལ་བཞུགས་པའི་སྤྱན་སྔར་ཕྱིན་ལ་སྡིག་པ་བཤགས་དགོས་སྙམ་ནས་ཡོད་ཙ་ན། ཡང་སྒྲོལ་མས་དེས་ཁྱོད་ཀྱི་སྡིག་པ་མི་འདགས་པས་རྡོ་རྗེ་ཐེག་པ་ལ་འཇུག་པའི་ལས་དང་པོ་པའི་དོན་དུ་རྩ་ལྟུང་དང་བླ་མ་ལྔ་བཅུ་པ་རྩོམས༑  རྒྱུད་སྡེ་མང་པོ་ལ་འགྲེལ་པ་རྩོམས་ཞེས་ལུང་བསྟན་ཏོ། ། དེ་ནས་སློབ་དཔོན་གྱིས་བླ་མ་ལ་བརྙས་པ་སྤང་ཞིང་གུས་པར་བྱ་བའི་ཕྱིར་བླ་མ་ལྔ་བཅུ་པ། རིགས་ལྔའི་དམ་ཚིག་མི་ཉམས་པར་བྱ་བའི་དོན་དུ་རྩ་ལྟུང་བརྩམས་སོ།  ། ཕྱག་ན་རྡོ་རྗེ་དབང་བསྐུར་བ་དང་། ལེགས་པར་གྲུབ་པ་དང་། རྣམ་སྣང་མངོན་པར་བྱང་ཆུབ་པ་དང་། སངས་རྒྱས་མཉམ་སྦྱོར་དང་། གདན་བཞི་དང་། རྡོ་རྗེ་མཁའ་འགྲོ་དང་༑  དགེས་པ་རྡོ་རྗེ་དང་།  བདེ་མཆོག་འཁོར་ལོ་རྣམས་ལ་འགྲེལ་པ་མཛད་དོ༑ ༑དེ་ལྟ་བུའི་སློབ་དཔོན་དེ་ལ་ལྷ་གསུམ་པར་ཡང་གྲགས་ཏེ། ཕྱག་རྒྱ་ཆེན་པོ་སྒྲུབ་པའི་ལྷ་བདེ་མཆོག ཕྱིའི་བར་ཆད་སེལ་བ་སྒྲོལ་མ། ནང་གི་བར་ཆད་སེལ་བ་མི་གཡོ་བའོ།  ། ཡང་འདི་དང་འཇམ་དཔལ་གྲགས་པ་གཉིས་ལ་མང་དུ་ཐོས་པ་ཅན་ཞེས་ཀྱང་གྲགས་སོ། ། དེ་ནི་རྩོམ་པ་པོའི་གང་ཟག་གོ། གཉིས་པ་རྒྱུད་གང་ལ་བརྟེན་ཏེ་དེ་བརྩམས་ན། རྣམ་སྣང་སྒྱུ་འཕྲུལ་དྲ་བ་དང་། རྡོ་རྗེ་གཙུག་ཏོར་དང་༑ གཤིན་རྗེ་གཤེད་དགྲ་ནག་པོའི་རྒྱུད་དང་། དཔལ་མཆོག་དང་པོ་དང་། རྣལ་འབྱོར་བླ་ན་མེད་པ་གསང་བ་འདུས་པ་དང་། རྡོ་རྗེ་གུར་རྣམས་ལ་བརྟེན་ཏེ་བརྩམས་སོ།  ། གསུམ་པ་དགོས་པ་གང་གི་དོན་དུ་བརྩམས་པ་ནི། རྗེ་མྱུ་གུ་ལུང་པས་དངོས་གྲུབ་ཐམས་ཅད་ཀྱི་རྩ་བ་བླ་མ་ཡིན་པས་དེ་ལ་བརྙས་པ་སྤོང་ཞིང་མཉེས་པར་བྱ་བའི་དོན་དུ་བརྩམ་པར་བཞེད་དོ། ། སློབ་དཔོན་ཡན་ལག་མེད་པའི་རྡོ་རྗེ་ནི་བདག་ཉིད་ཀྱི་ཆ་རྐྱེན་མ་ཚང་བ་མེད་པར་བྱ་བའི་དོན་དུ་བརྩམས་པར་འདོད་དོ། ། གུང་ཐང་པའི་བཞེད་པས་ནཱ་རོ་པ་ནི་སློབ་དཔོན་དང་སློབ་མ་གཉིས་འབྲེལ་བ་བརྟག་པའི་ཆེད་དུ་བརྩམས་པ་ཡིན་ཏེ། དེའང་འདི་ཉིད་ལས། བླ་མ་དང་ནི་སློབ་མ་དག ། མཚུངས་པར་དམ་ཚིག་ཉམས་འགྱུར་བས། ། དཔའ་བོས་དང་པོར་སློབ་དཔོན་དང་། ། སློབ་མའི་འབྲཻལ་བ་བརྟག་པར་བྱ། ། ཞེས་གསུངས་པས་ཤེས་སོ། ། བཞི་པ་བཤད་པའི་དུས་ནི། རྗེ་འབྲོག་མིའི་བཞེད་པས་སྟ་གོན་གྱི་ནུབ་མོ་སློབ་མ་སྐྱབས་འགྲོ་དང་སེམས་བསྐྱེད་བྱས་ནས། སློབ་མ་ལྷག་གནས་རྫོགས་པའི་ནངས་པར་འཆད་པ་ཡིན་ཏེ། དེའང་འདི་ཉིད་ལས། བསམ་པ་དག་པའི་སློབ་མ་ནི།  ། དཀོན་མཆོག་གསུམ་ལ་སྐྱབས་སོང་ནས། ། བླ་མའི་རྗེས་སུ་འཇུག་པ་ནི། ཁ་ཏོན་བྱ་བར་སྦྱིན་པར་བྱ། ། ཞེས་གསུངས་པས་སོ། ། ནཱ་རོ་པའི་དགོངས་པ་དང་གུང་ཐང་པའི་བཞེད་པས་སློབ་དཔོན་དང་།  སློབ་མ་འབྲེལ་བ་བྱེད་པའི་ཐོག་མ་ཁོ་ནར་འདི་འཆད་པ་ཡིན་ཏེ།  དེའང་སློབ་དཔོན་ལ་དབང་བསྐུར་བ་དང་ཆོས་ཞུ་བའི་དུས་སུ་ཁྱོད་ཀྱིས་སོ་སོར་ཐར་པ་དང་བྱང་ཆུབ་སེམས་དཔའི་སྡོམ་པ་ལ་སྔར་བསྙེན་ཅིང་སླར་ཡང་བསྙེན་པར་སྤྲོའམ་ཞེས་དྲི་སྟེ། དེས་སྔར་བསྙེན་པ་སླར་ཡང་བསྙེན་པར་སྤྲོ་ཞེས་ཟེར་ན་བླ་མ་ལྔ་བཅུ་པ་བཤད་ལ་ཕན་ཚུན་དུ་འབྲེལ་བ་བརྟག སྔར་མ་བསྙེན་སླར་བསྙེན་པར་སྤྲོ་ཟེར་ན་ཕྱིས་སྐྱབས་འགྲོ་སེམས་བསྐྱེད་བྱས་ལ་འདི་བཤད། དེ་ལ་ཕན་ཚུན་དུ་བརྟག་པ་ཡིན་ཏེ༑ དེའང་འདི་ཉིད་ལས། བསམ་པ་དག་པའི་སློབ་མ་ཞེས་པ་ལ་སོགས་པས་ཤེས་པར་ནུས་སོ། ། ད་ནི་ལྔ་པ་(ཞལུ-ལྔ་པ་)དེ་ལྟ་བུའི་ཆོས་དེའི་བསྡུས་པའི་དོན་བརྗོད་པར་བྱ་སྟེ། དེ་ལ་སྤྱི་དོན་གསུམ་དུ་གནས་ཏེ། ཀླད་ཀྱི་དོན་ཕྱག་འཚལ་ཞིང་བཤད་པར་དམ་བཅའ་བ་དང་། གཞུང་གི་དོན་དང་། མཇུག་དགེ་བའི་རྩ་བ་བསྔོ་བའོ། ། དང་པོ་ལ་གཉིས། ཕྱག་འཚལ་བ་དང་། བཤད་པར་དམ་བཅའ་བའོ། ། གཞུང་གི་དོན་ལ་བརྒྱད། སྤྱིར་འགྲོ་སངས་རྒྱས་ཀྱིས་ཀྱང་བླ་མར་བཀུར་བ་དང་། ཆོས་ཞུ་བའི་སྔོན་དུ་བསྙེན་བཀུར་བའི་ཐབས་བསྟན་པ་དང་། བསྙེན་བཀུར་བ་ཡུལ་དང་ཡུལ་ཅན་བརྟགས་པས་འཐད་པ་དང་བཅས་པ་དང་། བླ་མ་བསྟེན་པའི་ཚད་འཐད་པ་དང་བཅས་པ་དང་། གནས་སྐབས་ཀྱི་བྱེ་བྲག་གིས་བྱ་བ་དང་བྱ་བ་མ་ཡིན་པ་བརྟགས་ཏེ་དོར་བ་དང་། གཞན་སྤྱོད་པ་ལ་གནས་པ་བཟློག་པ་དང་། དེ་ལྟ་བུའི་བྱ་བ་རྣམས་ལ་ཉེས་པ་མེད་པའི་གནས་སྐབས་དང་༑ དེ་དག་གི་དོན་བསྡུས་ཏེ་བསྟན་པའོ། ། གཉིས་པ་ལ་གཉིས། བསྙེན་བཀུར་བའི་ཐབས་མདོར་བསྟན་པ་དང་། ཐབས་ཀྱི་བྱེ་བྲག་གཞན་ནོ། ། གསུམ་པ་ལ་གཉིས། མཚན་ཉིད་བརྟག་པའི་འཐད་པ་དང་། མཚན་ཉིད་དངོས་སོ། ། དེ་ལ་གཉིས། ཐུན་མོང་གི་མཚན་ཉིད་དང་། ཁྱད་པར་གྱི་མཚན་ཉིད་དོ། ། དང་པོ་ལ་གཉིས༑ དགག་པའི་སྒོ་ནས་བསྟན་པ་དང་། སྒྲུབ་པའི་སྒོ་ནས་བསྟན་པའོ། ཁྱད་པར་གྱི་མཚན་ཉིད་ལ་གསུམ། མཚན་ཉིད་དངོས་དང་། མཚན་ཉིད་དང་ལྡན་པའི་བླ་མ་ལ་བརྙས་པའི་ཉེས་དམིགས་དང་། གུས་པའི་ཕན་ཡོན་ནོ། ། དེའི་བར་པ་ལ་གཉིས༑ ཉེས་དམིགས་དངོས་དང་།  ཉེས་པ་ཡོད་པའི་ཕྱིར་ན་མི་བརྙས་པར་བསྟན་པའོ། ། དེའི་དང་པོ་ལ་གཉིས།  མཐོང་བའི་ཉེས་པ་དང་།  མ་མཐོང་བའི་ཉེས་པའོ། ། བླ་མ་བསྟེན་པའི་ཚད་འཐད་པ་དང་བཅས་པ་ལ་གསུམ།  བླ་མ་བསྟེན་པའི་ཚད་དངོས་འཐད་པ་དང་བཅས་པ་དང་། བྱ་བའི་རྣམ་གྲངས་གཞན་ཕན་ཡོན་དང་བཅས་ཏེ་བསྟན་པ་དང་། དེ་དག་གི་དོན་བསྡུས་ཏེ་བསྟན་པའི་སྒོ་ནས་ལྷ་དང་བླ་མ་ཐ་མི་དད་དུ་འདུ་ཤེས་བསྒྱུར་བར་བསྟན་པའོ། ། དེའི་དང་པོ་ལ་གཉིས༑ དངོས་དང་འཐད་པའོ།  ། བྱ་བའི་རྣམ་གྲངས་གཞན་བསྟན་པ་ཕན་ཡོན་དང་བཅས་པ་ལ་གཉིས། རྣམ་གྲངས་དང་། ཕན་ཡོན་ནོ། ། སྤྱི་དོན་ལྔ་པ་གནས་སྐབས་ཀྱི་བྱེ་བྲག་གིས་བྱ་བ་དང་། བྱ་བ་མ་ཡིན་པ་བརྟགས་ཏེ་མདོར་བསྟན་པ་ལ་གསུམ། བསྒོམ་པར་མི་བྱ་བའི་དམ་ཚིག་དང་། འདའ་བར་མི་བྱ་བའི་དམ་ཚིག་དང་། བྱ་བ་མ་ཡིན་པ་བརྟགས་ཏེ་དོར་བར་བསྟན་པ་དངོས་སོ། ། དེ་ལ་གཉིས༑ དངོས་དང་། བཀའ་བཞིན་དུ་བྱེད་པ་བསྟན་པའོ། ། དང་པོ་ལ་གཉིས། བླ་མའི་འཁོར་དང་ལོངས་སྤྱོད་ལ་ཕོངས་པར་འཛིན་པའི་སྒོ་ནས་བླ་མ་མཉེས་པར་བྱ་བ་དང་། སྤྱོད་ལམ་གྱིས་མཉེས་པར་བྱ་བའོ། ། མཇུག་གི་དོན་ལ་གཉིས། ཆོས་བསྟན་པའི་གོ་རིམ་དང་། དགེ་རྩ་བསྔོ་བའོ། ། བསྡུས་པའི་དོན་བསྟན་ཟིན་ཏོ༑ ༑  ༑ ༑༈  དེ་ལ་འདིའི་བརྗོད་བྱ་དང་། རྗོད་བྱེད་དང་། དགོས་པ་དང་། དགོས་པའི་དགོས་པ་གང་ཡིན་སྙམ་ན། བླ་མ་བསྟེན་པའི་ཐབས་ནི་བརྗོད་བྱའོ། ། དེ་སྟོན་པའི་གཞུང་རྗོད་བྱེད་དོ། ། བརྗོད་བྱ་རྗོད་བྱེད་ལ་རག་ལས་པ་ནི་འབྲེལ་བའོ༑ ༑བླ་མ་བསྟེན་པའི་ཐབས་ཤེས་ནས་དམ་ཚིག་དང་ལྡན་པར་བྱེད་པ་དགོས་པ་ཡིན་ལ། དེ་བསྟེན་པ་ལས་སངས་རྒྱས་འགྲུབ་པ་ནི་དགོས་པའི་དགོས་པ་ཡིན་ནོ༑ ༑  ༑ ༑ད་ནི་དཀྱུས་མ་ཉིད་ལ་འཇུག་པར་བྱ་སྟེ། དང་པོ་ཀླད་ཀྱི་དོན་བཤད་པར་བྱ་སྟེ། དགོས་པའི་དོན་དང་། བསྡུས་པའི་དོན་དང་། ཚིག་གི་དོན་ནོ། ། དང་པོ་ལ་གཉིས༑ གཞུང་རྩོམ་པ་མཐར་ཕྱིན་པར་འགྱུར་བ་དང་། གཞན་འཇུག་པར་འགྱུར་བའི་དགོས་པའོ། ། དེ་ལ་དང་པོ་ནི་བླ་མ་ལ་ཕྱག་འཚལ་བས་རྩོམ་པ་པོ་དང་༑ འཆད་པ་པོ་དང་། ཉན་པ་པོ་ལ་བསོད་ནམས་སྐྱེ་ལ། དེས་བསོད་ནམས་མ་ཡིན་པ་ལས་ལྡོག་སྟེ་ལོག་པས་བར་ཆད་ཞི། དེས་རྩོམ་པ་འཆད་པ་ཉན་པ་མཐར་ཕྱིན་པར་འགྱུར་རོ། ། གཉིས་པ་ནི་ཕྱག་འཚལ་བས་སློབ་དཔོན་བདག་ཉིད་གང་ཟག་དམ་པར་རྟོགས། དེ་ལ་བརྟེན་ནས་གཞན་འདི་ལ་འཇུག་པར་འགྱུར་བའོ༑ ༑དེ་ལ་གང་ཟག་དམ་པ་བྱ་བ་ལྟ་བ་རྟོགས་པ་ལ་བྱ་ལ། ལྟ་བ་ནི་གཉིས་ཏེ། ལོ་ཀ་པའི་ཡང་དག་པའི་ལྟ་བ་དང་། འཇིག་རྟེན་ལས་འདས་པའི་ཡང་དག་པའི་ལྟ་བའོ།  ། དེ་ལ་དང་པོ་ནི་ལས་རྒྱུ་འབྲས་ལ་ཡིད་ཆེས་པ་སྟེ། ཉེས་པ་རྡུལ་ཕྲ་རབ་ཙམ་ལ་ཡང་འཛེམ་མོ། ། རྒྱང་འཕེན་པ་ལ་སོགས་པ་ནི་ལས་རྒྱུ་འབྲས་ལ་སྐུར་པ་འདེབས་པ་ཡིན་ལ། དེས་ཕྱག་འཚལ་བ་ལ་སོགས་པ་མི་འདོད་དོ། ། སློབ་དཔོན་འདི་ལོ་ཀ་པའི་ཡང་དག